- Vi merker større og større interesse for det vi driver med, sier demonstrasjonslederen.

BANKPLASSEN (NA24): Da sentralbanksjef Øystein Olsen holdt sin andre årstale for Norges Banks representantskap og flere hundre inviterte gjester fra toppen av norsk politikk, forvaltning og næringsliv, var det samtidig en markering utenfor.

Den norske Tea Party-bevegelsen demonstrerte utenfor, og oppfordringen var at Norges Bank bør legges ned. Thomas Kenworthy ledet demonstrasjonen.

- Ja, vi vil avvikle sentralbanken. Dette er en del av planen, sier Kenworthy til NA24.

Han tror bevegelsen vil få mer påvirkning.

- Ja, vi merker større og større interesse for det vi driver med, uttaler Kenworthy.

Vil legge ned Norges Bank

Thomas Kenworthy mener det er mange grunner til å avvikle sentralbanken.

- Banksystemets kredittekspansjon er årsaken til store feilinvesteringer som korrigeres under de sykliske «krisene». Feilinvesteringene er et stort sløseri, skaper problemer for mange og brukes som argument for reguleringer og økt statlig sektor. Arbeiderne gis et årlig kollektivt lønnsavslag på 2,5 prosent hvilket skaper ufred i arbeidslivet. Bedriftenes egenkapital vannes ut og erstattes med bankenes fremmedkapital, sier Kenworthy, og mener det er dramatisk.

- Det blir færre gjeldfrie uavhengige entreprenører. Privatpersoner blir gjeldsslaver og lever i frykt for å miste huset. Folk ser sine sparepenger vannes ut og blir spekulanter i eiendom og aksjer. Staten støvsuger samfunnet for kapital og eser ut på alle kanter på bekostning av det sivile samfunn. Alle store kriger de siste 300 årene er finansiert ved å vanne ut valutaen, forklarer han.

Les mer her: Thomas vil legge ned Norges Bank

Vil endre grunnloven

Kenworthy og Tea Party-bevegelsen mener også at grunnloven må få en overhaling.

- Det er på tide og lage en ny grunnlov og revurdere alle lover, reguleringer, forskrifter, departementer, tilsyn og andre byråkratiske institusjoner i lys av denne, sier han, og ramser opp følgende punkter som han mener at er galt med rettsstaten i Norge:

* Alle lover bør prøves foran en domstol for å avgjøre om de strider mot eiendoms eller organisasjonsfriheten. Med en slik lovprøving ville sentralbankloven blitt avvist.

* Statens suverenitet bør lovbestemt avgrenses. Den norske stat er totalitær i den forstand at politikerne kan gripe inn i alle sider ved borgernes liv uten å bryte loven.

* Den lovgivende makt er trukket ut av Stortinget og den dømmende ut av domstolene og delegert ned i byråkratiet som på en gang lager regler, dømmer og håndhever dem.

* Den bevilgende makt er også i stor grad trukket ut av Stortinget og overlatt byråkratiet i form av store rammebevilgninger.

* Velgermassen kjøpes med valgflesk og privilegier.